Document ID: 31981D0675

31981D0675
L 246/26
SLUŽBENI LIST EUROPSKE UNIJE
ODLUKA KOMISIJE
od 28. srpnja 1981.
kojom se utvrđuje da su određeni sustavi za plombiranje „sustavi koji se ne mogu ponovno upotrebljavati” u smislu direktiva Vijeća 66/400/EEZ, 66/401/EEZ, 66/402/EEZ, 69/208/EEZ i 70/458/EEZ
(81/675/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Direktivu Vijeća 66/400/EEZ od 14. lipnja 1966. o stavljanju na tržište sjemena repe (1), kako je zadnje izmijenjena Direktivom 78/692/EEZ (2), a posebno njezin članak 10. stavak 1.,
uzimajući u obzir Direktivu Vijeća 66/401/EEZ od 14. lipnja 1966. o stavljanju na tržište sjemena krmnog bilja (3), kako je zadnje izmijenjena Direktivom 81/126/EEZ (4), a posebno njezin članak 9. stavak 1.,
uzimajući u obzir Direktivu Vijeća 66/402/EEZ od 14. lipnja 1966. o stavljanju na tržište sjemena žitarica (5), kako je zadnje izmijenjena Direktivom 81/126/EEZ, a posebno njezin članak 9. stavak 1.,
uzimajući u obzir Direktivu Vijeća 69/208/EEZ od 30. lipnja 1969. o stavljanju na tržište sjemena uljarica i predivog bilja (6), kako je zadnje izmijenjena Direktivom 81/126/EEZ, a posebno njezin članak 9. stavak 1.,
uzimajući u obzir Direktivu Vijeća 70/458/EEZ od 29. rujna 1970. o stavljanju na tržište sjemena povrća (7), kako je zadnje izmijenjena Direktivom 80/1141/EEZ (8), a posebno njezin članak 25. stavak 1.,
budući da u skladu s gore navedenim odredbama pakiranja sjemenja moraju obično biti plombirana na takav način da sustav plombiranja obuhvaća ili propisanu službenu oznaku ili službeni pečat;
budući da te mjere nisu potrebne ako se uporabljuje sustav plombiranja koji se ne može ponovo upotrebljavati;
budući da je, u interesu ujednačene primjene odgovarajućih odredaba Zajednice, potrebno utvrditi da su određeni postojeći sustavi za plombiranje „sustavi za plombiranje koji se ne mogu ponovno upotrebljavati”;
budući da se podrazumijeva da je sustav koji se danas koristi isključivo u slučaju sjemena žitarica takav da se njegova primjena treba smanjivati u korist novih sustava koji pružaju veća jamstva učinkovitosti te bi ga trebalo ponovno razmotriti nakon pet godina;
budući da su mjere predviđene ovom Odlukom u skladu s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,
DONIJELA JE OVU ODLUKU:
Članak 1.
1. Ovim se utvrđuje da se sustavi plombiranja sljedećih pakiranja smatraju „sustavima za plombiranje koji se ne mogu ponovo upotrebljavati” u smislu članka 10. stavka 1. Direktive 66/400/EEZ, članka 9. stavka 1. Direktive 66/401/EEZ, članka 9. stavka 1. Direktive 66/402/EEZ, članka 9. stavka 1. Direktive 69/208/EEZ i članka 25. stavka 1. Direktive 70/458/EEZ:
(a)
papirnatih ili plastičnih vreća, pod uvjetom da nemaju drugi otvor osim naprave za punjenje i da je naprava za punjenje opremljena samoljepivim sustavom ili sustavom za zavarivanje koji napravu za punjenje nakon punjenja zatvara tako da se ne može otvoriti bez oštećivanja;
(b)
vreća od netkanih materijala koje su zatvorene šivanjem, pod uvjetom da je barem na jednoj strani otvora neizbrisivo utisnuta brojčana ljestvica koja počinje brojem 1 na gornjem rubu, ili sličan otisak (slova, crtež) koji pokazuje da su vreće zadržale svoje izvorne dimenzije.
2. Ovime se također utvrđuje da se sustavi plombiranja na sljedećim pakiranjima, povrh onih spomenutih u stavku 1., još uvijek smatraju „sustavima za plombiranje koji se ne mogu ponovo upotrebljavati” u smislu članka 9. stavka 1. Direktive 66/402/EEZ:
papirnate ili plastične vreće, pod uvjetom da nemaju drugi otvor osim naprave za punjenje i da se zatvaraju zbog pritiska koji težina napunjenog sjemena vrši na tu napravu te da dužina te naprave nije manja od 22 % od širine vreće.
Članak 2.
Ova je Odluka upućena državama članicama.
Sastavljeno u Bruxellesu 28. srpnja 1981.

Labels: 3
6